

Predica de la Krefeld (Zürich)
   Duminică, 30 august 2020, ora 1400
                                                                                              Fr. Frank

Cuvântul de introducere din Ps. 91: „...”.


Şi eu doresc să-i salut pe toţi călduros. Îi suntem mulţumitori Domnului Dumnezeului nostru din toată inima şi pentru această duminică. De cincizeci de ani ultima duminică din lună este cunoscută ca fiind o duminică în care aveam adunare în Zürich. Suntem mulţumitori că în toţi anii trecuţi am putut ţine aceste adunări. Suntem mulţumitori şi pentru faptul că acum prin internet, de la Zürich sau de la Krefeld putem îngriji întreaga lume. Şi pentru aceasta suntem mulţumitori din toată inima. Fraţii din Austria şi de pretutindeni ne transmit saluturi. Fratele Schmidt care este aici vă salută şi el călduros pe toţi. De peste cincizeci de ani noi Îi slujim Domnului împreună şi suntem într-o legătură interioară; de asemenea şi cu fraţii noştri din Austria, Elveţia, din întreaga Europă şi de pe întregul pământ.


Scumpii mei fraţi şi surori, un Cuvânt mai potrivit n-ar fi putut fi citit. Acest Cuvânt se referă direct la starea actuală a omenirii. Două cuvinte au fost exprimate în mod deosebit, cuvintele: ciumă şi molimă. Ce să spunem noi aici? Dacă citim cu atenţie sfânta Scriptură şi îndeosebi ceea ce a spus Domnul nostru în Mat. 24, Mar. 13 şi Lc. 21, ştim că toate acestea au fost prezise: epidemii şi ciume. Noi toţi am fost surprinşi, dar în Cuvântul de introducere am auzit ce s-a citit din Ps. 91: „dar de tine nu se va apropia”. Însuşi Domnul ne spune: „Eu sunt locul tău de scăpare, cetăţuia ta”. Iar noi Îi mulţumim Domnului Dumnezeului nostru pentru aceasta.


Ar fi multe lucruri de spus în legătură cu noile dezvoltări din Orientul Apropiat. Ministrul de externe al Statelor Unite se osteneşte să aducă sub influenţa SUA toate cele 22 de state ale Ligii Arabe, pentru ca în sfârşit să fie încheiat un legământ de pace. Noi toţi am aflat ce s-a întâmplat între Israel şi Arabia Saudită. Îi suntem mulţumitori Domnului Dumnezeului nostru de faptul că noi comparăm cele mai noi  informaţii cu Biblia şi Biblia cu cele mai noi informaţii, şi mereu putem striga: „Astăzi se împlineşte această Scriptură..., astăzi se împlineşte această Scriptură... în faţa ochilor noştri”. Până în clipa când se va împlini 1Tes. 5, când se va spune: „Acum este pace. Acum nu mai este niciun pericol”. Totul ia chip, aşa cum a fost vestit pentru timpul sfârşitului.


Profetul Daniel a văzut cele patru împărăţii mondiale: împărăţia babiloniană, împărăţia medo-persană, împărăţia greacă şi împărăţia romană, care a început în anul 63 î.d.Hr. şi care ia din nou chip în timpul nostru, îndeosebi începând cu tratatele romane din martie 1957. Acum nu dorim să intrăm în toate aceste amănunte, dar din toate aceste actualităţi am aflat că Uniunea Europeană doreşte să aibă cea mai mare autoritate de pe pământ şi o va şi avea. Acum nu doresc să intru în toate detaliile, dar toate se împlinesc acum. Cu adevărat am ajuns la sfârşitul timpului de sfârşit. Îi suntem foarte mulţumitori Domnului că noi am aflat despre ceea ce a hotărât Dumnezeu în planul Său de mântuire. 


O spun cu o mare durere. Atât de mulţi trec pe lângă ceea ce a făcut Dumnezeu pentru timpul nostru, şi în mare parte a făcut deja în mijlocul poporului Său. Ce mare har că noi putem crede făgăduinţele lui Dumnezeu din toată inima și în mod deosebit făgăduinţa care a fost dată în legătură cu revenirea Domnului nostru Isus Hristos şi cu ultimul mesaj care premerge cea de-a doua Lui venire! 


Când am auzit predica fratelui Branham „Trei feluri de credincioşi” mi-a mers la inimă ce mare har este să-L crezi pe Dumnezeu, să crezi Cuvântul Său aşa cum este scris şi să primeşti făgăduinţele prin credinţă. Toţi ştim că în toţi anii noi am propovăduit aceasta. În clipa de faţă noi tratăm predicile fratelui Branham de după deschiderea peceţilor – acum suntem la anul 1964 – şi ne adâncim în ele. Ceea ce a spus acest bărbat al lui Dumnezeu acum 56 de ani, ceea ce prin har am făcut şi eu acum 38 de ani. Eu am inclus mesajul în toate predicile mele. Daţi-vă seama, au trecut 56 de ani şi apoi 38 de ani, iar acum am ajuns în anul 2020. Şi auzim ceea ce Duhul lui Dumnezeu i-a încredinţat robului şi prorocului Său ca mesaj pe care el a trebuit să-l propovăduiască Adunării. Dumnezeu a dăruit har că deja în perioada anilor 1982-1984 am tratat aceste predici, iar apoi ne-am adâncit în ele. 


Acum cu adevărat am ajuns la sfârşitul timpului de sfârşit. Chemarea afară este ca şi încheiată, ultimii sunt chemaţi. În ultimii 55 de ani Dumnezeu S-a îngrijit ca aceste picioare să facă lunar călătorii pe întregul pământ şi am purtat Cuvântul Domnului în mod personal. A fost necesar să fie stabilite contacte, astfel ca frații și toţi credincioşii de pe întregul pământ să audă Cuvântul, să-l creadă şi să-şi trăiască pregătirea şi desăvârşirea lor prin har. Domnul Dumnezeu S-a îngrijit pentru tot.


Am ales un verset biblic din Evr. 6 începând cu vers. 18; poate începem citirea de la vers. 13. Aici avem conversaţia Domnului Dumnezeu cu Avraam şi făgăduinţa pe care i-a dat-o şi care a fost confirmată cu un jurământ. A fost accentuat că ea este valabilă şi că ceea ce a făgăduit Dumnezeu trebuie să se întâmple şi se va întâmpla deoarece gura Domnului a vorbit.


Citim Evr. 6:13: „Dumnezeu, când a dat lui Avraam făgăduinţa, fiindcă nu putea să Se jure pe unul mai mare decât El, s-a jurat pe Sine însuşi”. 


Mai întâi făgăduinţa, iar apoi încă o dată confirmarea printr-un jurământ: „Avraame, tu te poţi încrede în ceea ce am făgăduit Eu. Se va întâmpla”. Apoi este scris că Avraam a aşteptat, a perseverat şi a văzut împlinit ceea ce i-a făgăduit Dumnezeu. 


Apoi citim Evr. 6:15: „Şi astfel, fiindcă a aşteptat cu răbdare, a dobândit făgăduinţa”.


Avem nevoie de răbdare, ca după împlinirea voii divine să şi trăim ceea ce a făgăduit Dumnezeu. Fie ca Dumnezeu să ne ocrotească în acest timp al nesiguranţei şi nedumeririi. Nimeni nu ştie ce epidemii, ciume, pandemii vor mai veni asupra omenirii. Noi trăim în vremea în care oamenii vor dori să moară din pricina spaimei lucrurilor care vor veni. Dar, noi ne încredem în Domnul, aşa cum am auzit în Cuvântul din introducere, că Domnul este cu noi şi El ne va păzi şi Îşi va confirma Cuvântul în vieţile noastre.


Citim vers. 17: „De aceea şi Dumnezeu, fiindcă voia să dovedească cu mai multă tărie moştenitorilor făgăduinţei nestrămutarea hotărârii Lui, a venit cu un jurământ”. Aşadar moştenitorilor făgăduinţelor Sale.


Noi suntem moştenitori ai lui Dumnezeu şi împreună moştenitori cu Hristos. Scumpii mei fraţi şi surori, permiteţi-mi s-o spun clar. Numai cine Îl crede pe Dumnezeu acum va putea avea parte şi va moşteni ceea ce a făgăduit Dumnezeu. Așa cum fireşte numai mireasa se pregăteşte pentru a-l întâmpina pe mire ca apoi să sărbătorească nunta, tot așa este și duhovniceşte. Numai cine face parte din Adunarea Mireasă va asculta de chemarea Mirelui, va trăi pregătirea şi apoi va avea parte de ospăţul nunţii Mielului. De aceea este şi scris: „Şi Duhul şi Mireasa zic: «Vino!»”. Dar cine aude acest lucru în acest timp?


Mereu şi mereu va trebui să accentuăm că adevărata credinţă este ancorată numai în făgăduinţele lui Dumnezeu. O spunem cu o mare durere. În toate denominaţiile creştine Cuvântul lui Dumnezeu nici măcar n-are prioritate. Acolo se învaţă ceea ce a fost decis în biserica lor, şi toţi se pot întoarce înapoi, fie în timpul lui Luther, în timpul lui Wesley sau în trecut. Toţi au rămas acolo unde ei au trăit trezirile lor personale. Ultima statistică pe care mi-o amintesc referitor la mişcarea penticostală este că aceasta are 550 de milioane de membri carismatici care trăiesc pe pământ. Dar cine sunt conducătorii, cine sunt călăuzele lor? Care dintre ei a auzit de ceea ce a făgăduit Dumnezeu?


Scumpii mei fraţi şi surori, cu atât putem fi mai mulţumitori că Domnul ne-a îndreptat atenţia noastră înspre ceea ce este vorba în acest timp. Haideţi să spunem din nou lucrul acesta. La prima venire a lui Hristos nu era vorba de o religie, nu era vorba doar să sărbătoreşti Sabatul, să cânţi Psalmii şi să menţii caracterul religios; „rabi în sus”, „rabi în jos”, „rabi în stânga”, „rabi în dreapta”. Nu! Atunci când Dumnezeu împlineşte sfatul voii Sale, când împlineşte făgăduinţele Sale, atunci atenţia noastră trebuie să fie smulsă afară din tradiţii şi îndreptată spre ceea ce a făgăduit Dumnezeu şi apoi și împlinește. Cu atât mai mulţumitori putem fi şi accentua faptul că atunci când timpul s-a împlinit Dumnezeu a trimis pe prorocul Său Ioan pentru a pregăti calea Domnului. Activităţile religioase îşi urmau cursul mai departe, cărturarii, fariseii şi marii preoţi stăruiau mai departe în tradiţia lor, iar acest lucru se întâmplă până în ziua de astăzi. 


Vă spun foarte sincer, cel mai trist tablou pe care eu l-am văzut şi trăit în călătoriile noastre din Israel a fost la Zidul Plângerii unde se întâlnesc toţi rabinii care vin şi deschid Tora, citesc şi se leagănă încoace şi încolo. Ce este atunci? De ce a plâns Domnul nostru pentru Ierusalim? „Dacă ai fi cunoscut şi tu, măcar în această zi, lucrurile care puteau să-ţi dea pacea! Dar acum, ele sunt ascunse de ochii tăi”(Lc. 19:42).


Cât de mulţumitori putem fi că noi am aflat de ce s-a întâmplat în 11 iunie 1933, atunci când omul lui Dumnezeu, la primul lui botez în râul Ohio a avut acea trăire puternică. Domnul S-a coborât în norul supranatural care a fost vizibil pentru câteva mii de oameni care erau prezenţi acolo. Iar glasul adresat fratelui Branham a răsunat: „Aşa cum Ioan a fost trimis să premeargă prima venire a lui Hristos aşa vei fi trimis tu cu un mesaj care va premerge a doua venire a lui Hristos”.


Permiteţi-mi să dau încă o dată mărturie aici. O spun foarte recunoscător înaintea lui Dumnezeu. În decembrie 1962 eram împreună cu fratele Branham. În prezenţa lui Dumnezeu, prin descoperire, el mi-a repetat aceleaşi cuvinte pe care Domnul mi le-a vorbit mie personal, iar apoi mi-a spus toate amănuntele; şi anume că hrana nu este o hrană pământească, ci este o hrană duhovnicească. Dumnezeu va trimite o foamete, dar nu foamete de pâine, nici sete de apă, ci foame şi sete după auzirea cuvintelor Domnului. Apoi mi-a spus: „Aşteaptă cu împărţirea hranei până când vei primi restul hranei”. Acest lucru s-a întâmplat în 3 decembrie 1962. 


Ce s-a întâmplat în 28 februarie 1963 atunci când Domnul însoţit de şapte îngeri S-a coborât în norul supranatural pe Muntele Sunset? Întreaga lume a putut vedea că pe cerul senin era un nor supranatural. Apoi a primit călăuzirea: „Întoarce-te înapoi la Jeffersonville căci a sosit vremea deschiderii celor şapte peceţi”.


Fratelui Branham i-a fost descoperit ce a fost conţinut în cele şapte peceţi, dar doar după deschiderea peceţilor a putut el adresa Adunării mesajul, în toate predicile care au urmat după aceea. Îi suntem mulţumitori lui Dumnezeu pentru tot ceea ce, pas cu pas, am trăit şi putem urmări. Suntem mulţumitori din inimă pentru că acum la sfârşitul timpului harului putem trăi toate aceste lucruri.


În Is. 46:10 este scris: „Eu am vestit de la început ce are să se întâmple şi cu mult înainte ce nu este încă împlinit...”. Aşadar El a anunţat dinainte ceea ce încă nu se întâmplase. „Eu zic: «Hotărârile Mele vor („Eu poruncesc: «Sfatul voii Mele va»” – lb. germ.) rămâne în picioare şi Îmi voi aduce la îndeplinire toată voia Mea»”. Ce Cuvânt al lui Dumnezeu puternic! „Sfatul voii Mele, hotărârile Mele vor rămâne în picioare, ceea ce am propovăduit în vechime se va întâmpla”.


Noi accentuăm mereu şi mereu că am primit trecere înaintea lui Dumnezeu şi recunoaştem că acum am ajuns la sfârşitul zilei mântuirii, şi că făgăduinţa care a fost dată s-a împlinit: „Iată, vă voi trimite pe prorocul Ilie, înainte de a veni ziua Domnului, ziua aceea mare şi înfricoşătoare”. Despre ziua înfricoşătoare a Domnului putem citi în Isaia, în 2Pet. 3:10 şi în prorocul Ioel. Peste tot putem citi că ziua Domnului va fi o zi a judecăţii, o zi a întunericului. Am putea citi toate aceste locuri. Dar înainte de a veni acea zi, înainte ca timpul harului să se încheie Domnul a trimis pe cineva ca Ilie pentru a restitui totul, pentru a reaşeza toate lucrurile la locul lor pentru ca la sfârşit Adunarea să fie aşa cum a fost la început.


Scumpii mei fraţi şi surori, să spunem şi acest lucru. Dacă noi auzim predicile din anul 1964, când fratele Branham spune mereu şi mereu cu seriozitate ca noi să ne strângem împreună pentru rugăciune, că trebuie să avem aceleaşi trăiri, că semnul, dovada trebuie să vină asupra noastră, că Dumnezeu S-a îndurat de noi, atunci nu doar să afirmăm acest lucru, ci Dumnezeu să poată confirma aceasta, şi astfel noi să fim binecuvântaţi cu adevărat.


Şi în acest punct doresc să-i încurajez pe toţi. Pe cât de sigur Dumnezeu a trimis Cuvântul Său, pe atât de sigur la timpul potrivit El ne va da o inimă zdrobită, un duh smerit. Va veni ceasul când noi nu ne vom ruga pentru aceasta, ci prin har ne va fi dăruit că noi ne vom strânge împreună pentru rugăciune, vom străpunge şi Îl vom trăi pe Dumnezeu în mod supranatural. Nu vom forţa nimic, nu ne vom grăbi, dar nici nu vom rămâne în urmă. Ci cu o încredere deplină, că ceea ce trebuie să se întâmple în noi înaintea răpirii, Domnul o va şi împlini cu noi. 


Cât de des m-am rugat în ultima vreme: „Doamne, dăruieşte-mi o inimă frântă şi un duh smerit!”. Scumpii mei fraţi şi surori, eu trebuie să recunosc că încă nu este aşa cum aş vrea s-o am. Cât de des acum zeci de ani în urmă ne-am luptat, am cerut, ne-am rugat, am plâns şi am trăit binecuvântări! Noi vrem să avem din nou toate aceste trăiri supranaturale. Domnul ni le va dărui. De data aceasta va fi în legătură că Dumnezeu Se va descoperi, Își va confirma Cuvântul Său şi ne va binecuvânta, prin har.


Încă un Cuvânt din Is. 48:3: „De multă vreme am făcut cele dintâi prorocii, din gura Mea au ieşit şi Eu le-am vestit: deodată am lucrat, şi s-au împlinit”. Dinainte le-am vestit, am vegheat asupra lor, şi dintr-o dată s-au împlinit.


Pe cât de sigur Dumnezeu are un plan de mântuire, pe atât de sigur ne-a introdus şi pe noi în sfatul voii Sale; astăzi noi, împreună cu fratele Branham şi cu Pavel, putem spune: noi v-am propovăduit întregul plan de mântuire al lui Dumnezeu. Domnul veghează asupra Cuvântului Său pentru a împlini totul la timpul potrivit.


Să cuprindem. Ceea ce se petrece acum pe suprafaţa pământului este ceva străin. Chiar personalităţile care poartă răspunderi nu ştiu cum vor merge lucrurile mai departe şi nu ştiu ce să facă. Vor mai veni multe pe deasupra. Totuşi noi avem nădejde aşa cum am citit în Ps. 91: „Eu sunt cetăţuia voastră, Eu sunt locul vostru de scăpare. O mie să cadă alături de tine, şi zece mii la dreapta ta, dar pe voi nu vă va atinge”.


Noi ne punem încrederea noastră în Domnul. Noi suntem întristaţi de faptul că nu putem ţine adunări lunare în Zürich şi încă nici în Krefeld. Dacă ar trebui să respectăm toate restricţiile atunci n-ar merge, nu merge. Dar Îi suntem mulţumitori Domnului că întreaga lume poate urmări vestirea în direct. Fratele Taty mă informează în mod regulat că întreaga lume este înzestrată cu echipamente tehnice. În toate ţările unde nu există echipamente tehnice le-am pus noi la dispoziţie. Dacă vedem că pe întregul pământ toţi ascultă şi pot urmări, atunci Îi suntem mulţumitori lui Dumnezeu din toată inima şi din tot sufletul.


Încă o dată ne întoarcem la Cuvântul din introducere. Domnul Dumnezeu i-a dat lui Avraam făgăduinţa şi i-a confirmat-o cu un jurământ. Adevăraţii credincioşi sunt sămânţa lui Avraam. Avraam este părintele nostru de credinţă, de aceea mereu şi mereu accentuăm că noi nu credem ceea ce spune sau învaţă o biserică liberă şi nici crezurile lor. Noi credem ceea ce a spus Dumnezeu în scumpul şi preţiosul Său Cuvânt. Aşa cum Avraam L-a crezut pe Dumnezeu tot aşa şi noi Îl credem pe Dumnezeu în timpul acesta. Noi am primit şi acceptat făgăduinţa şi credem că fratele Branham a avut o chemare divină ca Moise, ca Pavel, şi că această chemare divină are o continuare, şi că noi am putut îndeplini ceea ce a hotărât Domnul. Adică toate predicile ţinute după deschiderea peceţilor trebuie să le meargă la inimă tuturor credincioşilor de pe întregul pământ.


Vă rog nu fiţi deznădăjduiţi dacă vedeţi că starea noastră încă nu este aşa cum ar trebui să fie. Încredeţi-vă că pe cât de sigur Domnul Dumnezeu a pus făgăduinţa în noi, pe atât de sigur El o va şi împlini prin noi. Avraam a fost cel mai bun exemplu. Bărbatul de 100 de ani nu s-a uitat la trupul lui, la starea lui, ci s-a uitat la Cel care a dat făgăduinţa. Sara care asculta la uşa cortului, care era înapoia Lui, a auzit ceea ce făgăduise Domnul, a râs în sinea ei şi a spus: „Acum când am îmbătrânit, să mai am pofte?”. Dar Dumnezeu a vorbit, şi apoi amândoi nu s-au mai uitat la starea lor trupească nenorocită, ci s-au uitat la făgăduinţa care le-a fost dată, la Cel ce a dat-o şi Şi-a luat responsabilitatea pentru împlinirea ei.


Acelaşi lucru trebuie să-l facem şi noi, să nu ne uităm la noi. Ci ca moştenitori ai lui Dumnezeu şi împreună moştenitori cu Isus Hristos, să ne punem încrederea în Dumnezeu şi să ştim că El care Şi-a început lucrarea o va şi desăvârşi. Pe cât de sigur ultimul mesaj trebuia să slujească pentru chemarea afară şi pregătirea Adunării Mireasă, pe atât de sigur Cuvântul descoperit, preţios şi sfânt care din însărcinarea lui Dumnezeu a fost propovăduit în original, fie în anii 1964, 1965 şi în toţi anii care au urmat a fost purtat pe întregul pământ şi acum încă este purtat pe întregul pământ prin transmisii. 


Iubiţii mei fraţi şi surori, Dumnezeu n-a putut face mai mult. El S-a îngrijit de tot şi veghează asupra Cuvântului Său. Sfatul voii Sale se va împlini, ceea ce a făgăduit şi vestit în vremuri străvechi El o va şi împlini. Noi ne putem striga unii altora: Maranata! Domnul nostru vine curând. Noi am ajuns la sfârşitul timpului harului şi ne încredem în Domnul. El va face totul minunat. Aşa cum cântă poetul de cântare: „Chiar dacă eu nu cunosc calea, Tu o cunoşti. Tu cunoşti timpul, planul Tău este deja gata, este pregătit”. Nu fiţi deznădăjduiţi. Fiţi mângâiaţi, fiţi întăriţi, cu încrederea în Dumnezeu că El va face totul bine spre cinstea şi slava Numelui Său sfânt. Aleluia! Lui Îi aducem cinstea.


Dumnezeu să-i binecuvânteze pe toţi din Austria, Elveţia şi întregul pământ. Amin.

